ครม.เห็นชอบให้ขยายพื้นที่ดำเนินโครงการสานพลังประชารัฐ เพื่อสนับสนุนการปลูกข้าวโพดเลี้ยงสัตว์หลังฤดูการทำนา อีก 4 จังหวัด
นายณัฐพร  จาตุศรีพิทักษ์  ที่ปรึกษารัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรีมีมติเห็นชอบให้ขยายพื้นที่ดำเนินโครงการสานพลังประชารัฐเพื่อสนับสนุนการปลูกข้าวโพดเลี้ยงสัตว์หลังฤดูการทำนา หลังจากดำเนินการอนุมัติโครงการดังกล่าวไปแล้วเมื่อเดือนกันยายนและตุลาคมที่ผ่านมา เพื่อลดความเสี่ยงของเกษตรกรในการประกอบอาชีพเกษตรกรรม เช่น การปรับเปลี่ยนการปลูกข้าวนาปรัง เป็นการปลูกข้าวโพด เนื่องจากมีปริมาณผลผลิตข้าวมากเกินความต้องการเกือบ 2 ล้านตันต่อปี ขณะเดียวกันผลผลิตข้าวโพดน้อยกว่าความต้องการถึง 2-3 ล้านตันต่อปี
 
สำหรับรายละเอียดของโครงการดังกล่าว จะมีการสนับสนุนสินเชื่อในอัตราดอกเบี้ยร้อยละ 0.01 ต่อปีเป็นระยะเวลา 6 เดือน  วงเงินไร่ละ 2,000 บาทไม่เกิน 15 ไร่ต่อราย  ที่มีการอนุมัติไปแล้วจำนวน 33 จังหวัด แต่พบว่ายังมีจังหวัดที่มีศักยภาพปลูกข้าวโพดเพิ่มเติมและมีความพร้อมในการรับซื้อผลผลิตอีก 4 จังหวัด ได้แก่ เลย มุกดาหาร ยโสธร และอำนาจเจริญ  นอกจากนี้ สมาคมประกันวินาศภัยไทย และธนาคารเพื่อการเกษตรและสหกรณ์การเกษตร หรือ ธ.ก.ส. ยังพร้อมและยินดีสนับสนุนในการเข้าร่วมโครงการด้วย
  
สำหรับโครงการสานพลังประชารัฐ เพื่อสนับสนุนการปลูกข้าวโพดหลังฤดูทำนา หลังจากดำเนินการตั้งแต่เดือนกันยายนจนถึงปัจจุบัน มีเกษตรกรสนใจเข้าร่วมโครงการแล้วเกือบ 90,000 ราย  คิดเป็นพื้นที่โครงการเกือบ 800,000 ไร่ หรือเท่ากับจำนวนข้าวโพด 1 ล้านตัน  ข้อดีของโครงการนี้นอกจากจะลดจำนวนการปลูกข้าว ทำให้ราคาข้าวดีขึ้น ยังเป็นการเพิ่มผลผลิตของข้าวโพดเลี้ยงสัตว์ นอกจากนี้ยังประสานภาคเอกชนรับซื้อผลผลิตข้าวโพดเลี้ยงสัตว์ทั้งหมดจากผู้เข้าร่วมโครงการ รวมถึงมีการประกันภัยความเสี่ยงให้กับเกษตรกร โดยได้รับการชดเชยกรณีเกิดความเสียหายอัตราไร่ละ 1,500 บาท